ཟླ་འདིའི་ཚེས་༢༢ཉིན་འདི་གའི་གསར་འགོད་པས་ཚོགས་ཆུང་ནང་ཕྱག་ལས་གནང་མཁན་ཚོགས་གཞོན་རྒྱ་རི་སྒྲོལ་མར་ཚོགས་ཆུང་དེའི་ཐོག་ནས་ལས་དོན་བྱེད་ཕྱོགས་སྐོར་ལ་བཀའ་འདྲི་ཞུས་པར་ཁོང་གིས་གསུང་དོན།ང་ཚོ་བོད་པ་ནང་ཁུལ་དང་ཕྱིའི་མི་ཚོས་ཤེས་དགོས་པ་ཞིག་ནི།གྲོས་ཚོགས་ནས་༧གོང་ས་མཆོག་ལ་གསོལ་བ་བཏབ་པའི་བརྒྱུད་རིམ་དེ།སྐབས་བཅུ་བཞི་པའི་གྲོས་ཚོགས་ཀྱིས་གོ་སྒྲིག་ཞུས་པའི་དམིགས་བསལ་ཚོགས་ཆེན་དང།གཞུང་མང་རྒྱལ་ཡོངས་ཚོགས་ཆེན་སོགས་ནས་སྤྱི་མོས་ཀྱིས་གཏན་ལ་ཕབ་པའི་གྲོས་ཆོད།ལྷག་པར་དུ་སྤྱི་འཐུས་ལྷན་ཚོགས་སུ་མི་མང་དང་སྒྲིག་འཛུགས་ཁག་མང་པོ་ཞིག་གིས་ཡི་གེ་བཏང་བ་སོགས་གཞིར་བཞག་དུས།ང་ཚོའི་ལས་འགན་ཆེ་ཤོས་དེ་༸གོང་ས་མཆོག་ལ་གསོལ་བ་འདེབས་རྒྱུ་དེ་ཆགས་ཡོད་པ་རེད།གསོལ་འདེབས་ཀྱི་ཟིན་བྲིས་དེའང་སྤྱི་འཐུས་རྣམས་ཞུགས་མོལ་གྱི་ཚོགས་འདུ་འཚོགས་ནས་ཐག་བཅད་པ་རེད།ཞུགས་མོལ་ཚོགས་འདུའི་སྐབས་སུ་ཚོགས་ཆུང་རེ་རེ་བཟོས་ནས་བཀའ་བསྡུར་རིམ་བརྒྱུད་བྱས་པ་རེད།དེ་ནས་དཔལ་ལྡན་སྐུ་སྒེར་ཡིག་ཚང་བརྒྱུད་ནས།ང་ཚོའི་གསོལ་འདེབས་དེ་ཞལ་བཞེས་གནང་ཐུབ་ཀྱི་མི་འདུག་ཅེས་མར་བཀའ་ཕེབས་པ་རེདཅེས་འགྲེལ་བརྗོད་གནང་སོང་།